Ди къуэш республикэхэм
Медведев Дмитрий я пашэу
Къэрэшей-Шэрджэс. УФ-м и Премьер-министр Медведев Дмитрий, Президентым и полномочнэ лIыкIуэу КИФЩI-м щыIэ Хлопонин Александр, мэкъумэш хозяйствэмкIэ министр Федоров Николай, республикэм и Iэтащхьэ Темрезов Рашид, нэгъуэщI къулыкъущIэхэр зыхэта гупым мэрем кIуам зыщаплъыхьащ КъШР-м щыIэ, Европэм щынэхъ ин «Южный» агрокомбинатым.
Иджырей технологиехэмкIэ илъэс хъурейм нащэ, помидор щагъэкI хуабэщхэр Медведевым къызэхиплъыхьащ икIи псори гунэс щыхъуащ. Премьер-министрым зригъэщIащ лэжьакIуэхэм я улахуэр зыхуэдизыр, къыщIагъэкI продукцэм и куэдагъыр. ХьэщIэхэр къагъэкIахэм я фIагъыр зыхуэдэм еплъащ. Агрокомбинатым и зыужьыныгъэм щытепсэлъыхьым, абы и унафэщI ПIатI Валентинэ къыхилъхьащ къыщIагъэкI продукцэр Сочэ щекIуэкIыну Олимпиадэм ирагъэшэну икIи а жэрдэмыр Премьер-министрым диIыгъащ.
АдэкIэ УФ-м и Правительствэм и УнафэщIым ирагъэлъэгъуащ я предприятэм щагъэкI удз гъэгъахэр зэрызэкIуэцIалъхьэр. ПIатIым къызэрыхигъэщамкIэ, зы илъэсым розэ мелуани 10-м нэблагъэ мыбы щагъэкI.
IэщIагъэлIхэр егъэпIейтей
Адыгей. Бжьыхьэсэ къэкIыгъэхэм я щытыкIэм IэщIагъэлIхэр егъэпIейтей. Щхьэусыгъуэр Адыгейм щIышылэм хуабэр градуси 5-кIэ нэхъ лъагэу зэрыщытарщ икIи гъатхэм пэмыплъэу къэкIыгъэхэм зыкъызэраужьырщ.
ЩIышылэм и пэщIэдзэм щегъэжьауэ IэщIагъэлIхэм я нэIэ тетщ бжьыхьэсэ къэкIыгъэхэм. Дунейм и щытыкIэр, хуабэмрэ щIыIэмрэ зызэрызэрадзэкIыр, къэкIыгъэхэм я дежкIэ зэранщ. Псом хуэмыдэу ахэр ирогузавэ рапсым. Нэгъабэ процент 80-р щIыIэм хисхьэжауэ щытамэ, мы гъэм куэдкIэ нэхъ пасэу ар къызэщIэрыуащ. Иджы, дуней щытыкIэм зихъуэжрэ щIыIэ къеуэмэ, ари сэбэп хуэхъунукъым гъавэ бэвым.
УЭРДОКЪУЭ Женя.
